ATP30 ส่งซิก Q1 โตต่อเนื่อง เตรียมรับรู้รายได้ “รถส่งพนักงาน” เพิ่ม 55 คัน
ATP30 ส่งซิก Q1 โตต่อเนื่อง เตรียมรับรู้รายได้ “รถส่งพนักงาน” เพิ่ม 55 คัน  ตั้งเป้าทั้งปี 65 จำนวน 100-150 คัน หลังโชว์งบปี 64 กำไรพุ่ง 15.20% แตะ 33.12 ลบ. พร้อมเตรียมจ่ายปันผล 0.03 บาทต่อหุ้น ขึ้นเครื่องหมาย XD วันที่ 8 เม.ย. 65
23 ก.พ. 2565

นายปิยะ เตชากูล กรรมการผู้จัดการ บริษัท เอทีพี 30 จำกัด (มหาชน) หรือ ATP30 เปิดเผยว่า แนวโน้มธุรกิจไตรมาส 1 ปี 2565 บริษัทฯ เตรียมรับรู้รายได้จากการให้บริการรถรับส่งพนักงานเพิ่มจำนวน 55 คัน และอยู่ระหว่างดำเนินการขยายพื้นที่ให้บริการนิคมอุตสาหกรรมภาคกลาง คาดเห็นความชัดเจนในช่วงไตรมาส 2 ปี 2565
ขณะเดียวกันเชื่อว่าทิศทางการดำเนินงานในปี 2565 นี้ มีแนวโน้มที่ดีจากจำนวนรถที่ตั้งเป้าเพิ่มขึ้นต่อปีจำนวน 100-150 คัน และการรับรู้รายได้เต็มปีของรถที่เพิ่มขึ้นระหว่างปีที่ผ่านมา อีกทั้งจะมีความสามารถการทำกำไรที่ดีขึ้น จากกลยุทธ์การบริหารจัดการต้นทุนต่างๆ โดยเฉพาะต้นทุนน้ำมัน ซึ่งถือเป็นต้นทุนหลักของบริษัทฯ และไม่มีภาระค่าใช้จ่ายในการเตรียมการให้บริการ ซึ่งจากแผนการดำเนินการดังกล่าว เชื่อว่าปีนี้จะได้เห็นการเติบโตของ ATP30 อย่างมีนัยสำคัญ
อนึ่งบริษัทฯ ประกาศผลประกอบการปี 2564 ซึ่งมีรายได้รวมอยู่ที่  495.58  ล้านบาท เพิ่มขึ้นจากช่วงเดียวกันของปี 2563 ที่มีรายได้รวม 391.73 ล้านบาท ส่งผลให้ปรับตัวเพิ่มขึ้นจำนวน 103.85 ล้านบาท หรือ 26.51%
ขณะเดียวกันบริษัทฯ มีกำไรสุทธิ 33.12 ล้านบาท เพิ่มขึ้น 4.37 ล้านบาท หรือ 15.20% เมื่อเทียบกับช่วงเดียวกันของปี 2563 มีกำไรสุทธิ 28.75 ล้านบาท
ทั้งนี้ผลประกอบการปรับตัวเพิ่มขึ้นในปี 2564 เนื่องจากบริษัทฯ มีรถที่ให้บริการเพิ่มขึ้นจำนวน 169 คัน ซึ่งถือว่ามากกว่าค่าเฉลี่ยที่เพิ่มขึ้นประมาณ 30-45 คันต่อปี จากการพัฒนาคุณภาพบริการ ความร่วมมือของบริษัทฯกับพันธมิตร ส่งผลให้ลูกค้ารายเดิมเกิดการไว้วางใจในการใช้บริการรถเพิ่มขึ้น และลูกค้ารายใหม่ที่เชื่อมั่นในการใช้บริการของ ATP30
นอกจากนี้ ที่ประชุมคณะกรรมการบริษัท มีมติอนุมัติให้จ่ายเงินปันผลให้แก่ผู้ถือหุ้นจำนวน 0.03 บาทต่อหุ้น คิดเป็นจำนวนเงินไม่เกิน 20.47 ล้านบาท คิดเป็นอัตราการจ่ายเงินปันผลประจำปี 2564 อยู่ที่ 65.07% ของกำไรสุทธิของบริษัทฯ หลังหักสำรองตามกฎหมาย วันกำหนดรายชื่อผู้มีสิทธิได้รับปันผล (Record Date) 11 เม.ย. 2565 โดยวันที่ไม่ได้รับสิทธิปันผล (XD) 8 เม.ย. 2565 และกำหนดจ่ายปันผลในวันที่ 29 เม.ย. 2565